b"\n_START_ARTICLE_\nKreiserinis tankas\n_START_PARAGRAPH_\nKreiserinis tankas (angl. cruiser tank), kavalerijos tankas (angl. cavalry tank) \xe2\x80\x93 D. Britanijos tank\xc5\xb3 klas\xc4\x97 pagal \xc5\xa1ioje \xc5\xa1alyje prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 vyravusi\xc4\x85 tank\xc5\xb3 panaudojimo doktrin\xc4\x85. Alternatyvi tank\xc5\xb3 klas\xc4\x97 buvo p\xc4\x97stinink\xc5\xb3 tankas (angl. infantry tank). _NEWLINE_Toki\xc5\xb3 tank\xc5\xb3 id\xc4\x97j\xc4\x85 naudojo ir TSRS, kuri XX a. 4-t\xc4\x85 de\xc5\xa1imtmet\xc4\xaf \xc4\x97m\xc4\x97 gaminti BT tankus.\n_START_SECTION_\nId\xc4\x97ja\n_START_PARAGRAPH_\nBuvo numatyta, kad kreiseriniai tankai turi tur\xc4\x97ti tokias pat savybes kaip ir laivai kreiseriai - turi b\xc5\xabti greiti ir judr\xc5\xabs, skirti veikti nepriklausomai nuo l\xc4\x97tai judan\xc4\x8di\xc5\xb3 p\xc4\x97stinink\xc5\xb3 ir juos lydin\xc4\x8di\xc5\xb3 sunki\xc5\xb3 p\xc4\x97stinink\xc5\xb3 tank\xc5\xb3. _NEWLINE_Prie\xc5\xa1o gynyboje pralau\xc5\xbeus sprag\xc4\x85 (pvz., p\xc4\x97stinink\xc5\xb3 tankais), kreiseriniai tankai tur\xc4\x97jo prasiskverbti \xc4\xaf prie\xc5\xa1o u\xc5\xbenugar\xc4\xaf ir atakuoti prie\xc5\xa1o tiekimo bei ry\xc5\xa1i\xc5\xb3 linijas, pagal D\xc5\xbeono Fulerio (John F.C. Fuller), Persio Hobarto (Percy Hobart) ir Bezilo Henrio Lidel Harto (Basil Henry Liddell-Hart) id\xc4\x97jas. Kreiseriniai tankai buvo sukonstruoti taip, kad gal\xc4\x97t\xc5\xb3 veikti kaip kavalerija jos klest\xc4\x97jimo laikais. Jie buvo greiti, lengvai \xc5\xa1arvuoti ir ginkluoti. Siekimas i\xc5\xa1gauti kuo didesn\xc4\xaf greit\xc4\xaf i\xc5\xa1derino brit\xc5\xb3 tank\xc5\xb3 konstrukcij\xc4\x85, nes pernelyg didelis d\xc4\x97mesys buvo skirtas tik tanko grei\xc4\x8diui. Tuo metu D. Britanijos tank\xc5\xb3 kariuomen\xc4\x97je vyravo \xc5\xa1\xc5\xabkis \xe2\x80\x9egreitis yra \xc5\xa1arvai\xe2\x80\x9c. Tai nestebina, nes \xc5\xa1ios kariuomen\xc4\x97s atsiradim\xc4\x85 l\xc4\x97m\xc4\x97 D.Britanijos karali\xc5\xa1kojo laivyno Sausumos laiv\xc5\xb3 komitetas, kuris ir laivyne dieg\xc4\x97 greitus, bet silpnai \xc5\xa1arvuotus kreiserius. _NEWLINE_Tuo metu buvo nesuvokta, kad vis\xc5\xb3 svarbiausio judrumo principas buvo nesuderintas su Vokietijos tank\xc5\xb3 k\xc5\xabrimo tendencijomis kurti gerai \xc5\xa1arvuotus ir ginkluotus tankus, aukojant greit\xc4\xaf. Vokie\xc4\x8di\xc5\xb3 id\xc4\x97ja u\xc5\xbetikrino tai, kad vienintelis pataik\xc4\x99s vokie\xc4\x8di\xc5\xb3 vidutinio tanko sviedinys gal\xc4\x97jo lengvai sunaikinti kreiserin\xc4\xaf tank\xc4\x85. Vokietijos p\xc4\x97stininkai ginkluot\xc4\x97je tur\xc4\x97jo daug lengv\xc5\xb3j\xc5\xb3 prie\xc5\xa1tankini\xc5\xb3 ginkl\xc5\xb3, kas vir\xc5\xa1ijo D.Britanijos tikim\xc4\x85si lyg\xc4\xaf. Tai smarkiai ma\xc5\xbeino kreiserini\xc5\xb3 tank\xc5\xb3 geb\xc4\x97jim\xc4\x85 i\xc5\xa1likti ver\xc5\xbeiantis per p\xc4\x97stinink\xc5\xb3 pozicijas. _NEWLINE_Dar didesn\xc4\x97 kreiserini\xc5\xb3 tank\xc5\xb3 problema buvo ma\xc5\xbeas tanko patrankos kalibras. Daugelis kreiserini\xc5\xb3 tank\xc5\xb3 buvo ginkluoti 40 mm (angl. Ordnance QF 2 pounder '2 svar\xc5\xb3 pab\xc5\xabklas QF'). \xc5\xa0iai patrankai pakako galios \xc4\xafveikti karo prad\xc5\xbeios tank\xc5\xb3 \xc5\xa1arvus, bet jai niekada negamino fugasini\xc5\xb3 sviedini\xc5\xb3. D\xc4\x97l toki\xc5\xb3 savo savybi\xc5\xb3 kreiseriniai tankai buvo labai pa\xc5\xbeeid\xc5\xbeiami velkamosioms prie\xc5\xa1tankin\xc4\x97ms patrankoms. _NEWLINE_Viena i\xc5\xa1 numatyt\xc5\xb3 kreiserini\xc5\xb3 tank\xc5\xb3 funkcij\xc5\xb3 buvo kova su prie\xc5\xa1o tankais, tod\xc4\x97l didinant tank\xc5\xb3 patrank\xc5\xb3 kalibr\xc4\x85 kreiseriniai tankai pirmieji gavo 57 mm (angl. Ordnance QF 6 pounder '6 svar\xc5\xb3 pab\xc5\xabklas QF') patrank\xc4\x85, kai tik \xc5\xa1ios buvo sukurtos. Sekantis \xc5\xbeingsnis buvo \xc5\xa1iuos tankus apginkluoti galinga 76 mm tankine patranka (angl. Ordnance QF 17 pounder '17 svar\xc5\xb3 pab\xc5\xabklas QF'), kas buvo padaryta, kai \xc5\xa1ios patrankos pasirod\xc4\x97. Tankas Cromwell tur\xc4\x97jo per ma\xc5\xbe\xc4\x85 bok\xc5\xa1to pamatin\xc4\xaf \xc5\xbeied\xc4\x85. Didinant kreiserini\xc5\xb3 tank\xc5\xb3 galingum\xc4\x85 1944 m. pabaigai buvo sukurtas brit\xc5\xb3 kreiserinis tankas Comet su sutrumpinta 17-os svar\xc5\xb3 patranka. D. Britanija gaudavo daug amerikieti\xc5\xa1k\xc5\xb3 tank\xc5\xb3 M4 Sherman, kuriuos perginklavus 17-svar\xc4\x97mis patrankomis (76 mm patrankomis) buvo gauti modernizuoti tankai Sherman Firefly._NEWLINE_Ironi\xc5\xa1ka, kreiseriniai tankai buvo kurti d\xc4\x97l grei\xc4\x8dio, tuo tarpu daugelis kreiserini\xc5\xb3 tank\xc5\xb3 kent\xc4\x97jo nuo mechaninio nepatikimumo. Ypa\xc4\x8d nepatikimi buvo \xc5\xa0iaur\xc4\x97s Afrikos kar\xc5\xa1tose dykumose veik\xc4\x99 brit\xc5\xb3 kreiseriniai tankai Crusader. \xc5\xa0ios problemos prie\xc5\xbeastis buvo nepakankamas konstrukcijos apgalvotumas, nes daugelis ankstyv\xc5\xb3j\xc5\xb3 kreiserini\xc5\xb3 tank\xc5\xb3 b\xc5\xabdavo u\xc5\xbesakin\xc4\x97jami kariuomenei \xe2\x80\x9etiesiai nuo brai\xc5\xbeybin\xc4\x97s lentos\xe2\x80\x9c. Mechaninio patikimumo problema buvo visi\xc5\xa1kai i\xc5\xa1spr\xc4\x99sta 1944 m. pasirod\xc5\xbeius tankui Cromwell su galingu ir patikimu Rolls-Royce Meteor varikliu.\n_START_SECTION_\nAntrasis pasaulinis karas\n_START_PARAGRAPH_\nAntrojo pasaulinio karo prad\xc5\xbeioje kreiserinis tankas Mk VI Crusader buvo, ko gero, \xc5\xbeinomiausias. Pirm\xc4\x85 kart\xc4\x85 jis buvo panaudotas 1941 m. viduryje ir po to gausiai naudotas Dykum\xc5\xb3 kare. Jo bendraam\xc5\xbeis kreiserinis tankas Mk V Covenanter buvo nepatikimas, tod\xc4\x97l buvo naudojamas tik pa\xc4\x8dioje D.Britanijoje kaip mokomasis.  _NEWLINE_Po \xc5\xa1i\xc5\xb3 tank\xc5\xb3 sek\xc4\x97 kreiseriniai tankai Mk VII Cavalier (A24), Mk VIII Centaur ir Mk VIII Cromwell (A27M), tur\xc4\x97j\xc4\x99 pakeisti Covenanter ir Crusader. Jie tur\xc4\x97jo b\xc5\xabti imti gaminti 1942 m., bet gamybos prad\xc5\xbeia u\xc5\xbesit\xc4\x99s\xc4\x97. Tobulesni\xc5\xb3 tank\xc5\xb3 poreikis spr\xc4\x99stas tankus Crusader  apginklavus 6 svar\xc5\xb3 patrankomis. Cavalier buvo tanko Crusader tolesn\xc4\x97 versija. Tankai Centaur ir Cromwell buvo alternatyviai konstruotas tankas, tik pirmasis tur\xc4\x97jo tok\xc4\xaf pat\xc4\xaf varikl\xc4\xaf kaip ir Cavalier tankas, o antrasis - nauj\xc4\x85 Rolls-Royce Meteor varikl\xc4\xaf. _NEWLINE_Tankai Centaur ir Cromwell naudoti pradedant Normandijos operacija. Kreiseriniai tankai Comet buvo patobulinta Cromwell versija su modifikuota 17-os svar\xc5\xb3 patranka (76 mm) ir m\xc5\xab\xc5\xa1io lauke pasirod\xc4\x97 1945 m. prad\xc5\xbeioje. Tuo metu naujausi\xc5\xb3 kreiserini\xc5\xb3 tank\xc5\xb3 \xc5\xa1arvuot\xc4\x97 ir ginkluot\xc4\x97 buvo tokios, kad \xc5\xa1ie tankai nesiskyr\xc4\x97 nuo vidutini\xc5\xb3 tank\xc5\xb3. _NEWLINE_Karo metu technologiniai pasiekimai leido sunkesniems tankams pasiekti tok\xc4\xaf pat\xc4\xaf greit\xc4\xaf kaip ir kreiserini\xc5\xb3 tank\xc5\xb3, tad skirstymas \xc4\xaf kreiserinius tankus ir p\xc4\x97stinink\xc5\xb3 tankus paseno. Paskutinis \xc5\xa1ios serijos tankas yra Centurion. Jis buvo konstruojamas, kad tenkint\xc5\xb3 sunkiojo kreiserinio tanko kriterijus, t. y., jame suderinti kreiserinio tanko greitis ir p\xc4\x97stinink\xc5\xb3 tanko \xc5\xa1arvuotumas. I\xc5\xa1 esm\xc4\x97s tai buvo universalus tankas, tod\xc4\x97l jis tapo pirmuoju D.Britanijos pagrindiniu koviniu tanku."